钦定古今图书集成/方舆汇编/边裔典/第016卷 > 后梁
## 钦定古今图书集成/方舆汇编/边裔典/第016卷 > 后梁

### 末帝贞明二年高丽进宝剑于辽

按《五代史梁本纪》，不载按《辽史太祖本纪》，神册元
年十月“戊申，高丽遣使进宝剑。”按《高丽传》，“高丽自
有国以来，传次久近，人民土田，历代各有其志。”然高
丽与辽相为终始二百馀年，自太祖皇帝神册间，高
丽遣使进宝剑。

贞明三年，《高丽》王建自立为王，复国号高丽。

按《五代史》本纪、列传俱不载。按《朝鲜史略》：新罗女
主曼之时，弓裔叛于北原。即原州。弓裔，宪安王之庶
子。以重午日生于外家。生而有齿，且生日光焰异常。
日官劝王杀之，使者取于襁褓中，投楼下，乳母窃捧
之，误以手触之，眇一目，抱而逃。及长，祝发为僧。号善
宗，不拘检。僧律轩轾有胆气。往见北原贼梁吉。吉分
兵使东略地，累战辄胜，聚众渐多，都《松岳》郡，复移《铁
圆》，国号泰封弓裔，自号弥勒佛，常怨宗国，见前王画
像，拔剑击之。又妻康氏尝力谏其非，裔怒，以烈火烧
铁杵撞其阴，杀之。甄萱叛，据《完山州》即今全州，自称
后百济。萱，尚州加恩县人，本姓李，父《阿慈介》，以农自
活。萱生，父耕野，母饷之，置于林下，虎来乳之。及壮，自
称甄萱。萱体貌雄奇，志气倜傥，多志略。入王京为裨
将，时女主淫昏，纪纲紊弛，萱啸聚亡命，所至响应，遂
袭武珍州，即今光州。自为王弓裔，以王建为铁圆郡
太守。建，松岳郡人，父隆，筑室岳南，僧道诜来相之曰：
“此地当出圣人。”仍授一封书曰：“明年公必得贵子。”既
长，与之书秘，世莫知也。及期果生建，神光紫气，绕室
充庭。及年十七，诜复来见建，告以“出师置阵，地利天
时之法，望秩山川，感通保祐”之理。建龙颜日角，方颐
广颡，器度雄深，宽厚有济世之量，至是投弓。裔建父
隆，亦以松岳郡。〈时隆为郡少粲〉归裔。十一年，主薨，子峣立。
弓裔遣其将王建伐广州、忠州唐城，即今南阳府、青
州、槐壤，即今槐山郡，皆降之。又败甄萱于锦城，即今
罗州。建自以功高，且见弓裔骄虐，虽居高位，常不乐
复求阃外，出镇锦城。一日，裔急召建曰：“卿聚众谋反，
何耶？”建曰：“乌有是哉？”裔曰：“我能观心。”掌奉崔凝佯坠
笔下，庭微语曰：“不服则危。”建乃悟曰：“臣实谋反。”裔笑曰：“卿可谓直也。”以金银装鞍赐之。建位冠百僚，然非
素志，且畏谗，不乐居位，每出入公门，平章国计，惟抑
情谨慎，务得人心。王嬖贱妾，不恤政事，大臣《殷影》谏
不从，影执其妾杀之。泰封诸将，立王建为王，国号高
丽。初，建有异梦，梦登海中九层金塔，又得张昌瑾《镜
文》之符。市有异人卖古镜，唐商客张昌瑾买之，有文
略曰：“三水中，四维下，上帝降子于辰马，先操鸡，后搏
鸭。巳年中，二龙见，一则藏身青木中，一则见形黑金
东。”文人宋含弘等解之曰：“三水中，四维下，上帝降子
于辰马者，辰韩马韩也。巳年中二龙见，一则藏身青
木中，一则见形黑金东。青木，松也。谓松岳郡人”以龙
为名者之子孙，可为君王也。黑金，铁也，指铁圆，谓今
王初盛于此，殆终灭于此乎？“先操鸡后搏鸭”者，王侍
中得国后，先得鸡林，后收鸭绿之意也。《弓裔令物色
求异人》，东州勃飒寺有《镇星塑像》，如其状，人心响附。
将军洪儒、裴元庆、申崇谦、卜智谦等夜诣建第，密谋
推戴。建坚拒，夫人柳氏，提甲以“被之，诸将扶拥而出。
遂即位于《布政殿》，建元《天授》。”《弓裔》闻变惊骇，遁于岩
谷，为《斧壤》民所害。今《平康》县有隐士《朴儒见》，《高丽》主
儒仕《弓裔见》，政乱隐于山谷。王创法王王轮等十寺
于都内，又设八关会。每岁仲冬，于阙庭置轮灯一座，
列香灯四旁，又结两彩棚，呈百戏歌舞于前，皆《新罗》
故事。《八关》之戒，“曰不杀生、曰不偷盗、曰不淫佚、曰不
妄语、曰不饮酒、曰不坐高大床、曰不著奢华、曰不自
乐观听。”关者，闭也，谓禁闭人罪不犯也。王移都松岳，
改《铁圆》为东州，即今铁原府。始定官制，杀苏判《宗偘》
及将军狄铁。二人俱以奸佞得幸，《弓裔谮》害良善，《丽》
王即位，首诛之。高丽西京民家雌鸡化为雄，又大风，
屋瓦皆飞。王曰：“昔有邪臣，潜畜异谋，其家雌鸡作为
雄，不悛其恶，卒致诛灭。吴王刘濞之时，大风毁门拔
木，濞不知戒，亦以覆亡。且《祥瑞志》云：‘行役不平，贡赋
烦重，下民怨上’。有此之应。今四方劳役不息，供费既
多，贡赋未省，窃恐缘此以致天谴。尚虑群臣不行公
道，使民怨咨，或怀非分之心，致变至此。宜各悛心，毋
及于祸。”《高丽》崔凝卒，谥熙恺。凝，黄州土山人，仕《弓裔》
入《高丽》，官至内奉卿。通《五经》，善属文，兼识治体，然恒
斋素不食肉。又制进其主《发愿疏》。丽王尝谓凝曰：“昔
新罗造九层塔，遂成一统。今欲于开京造七层塔，西
京造九层塔，冀借元功，合三韩为一家。卿为我作《发
愿疏》。”凝制进。

贞明四年，高丽遣使贡于辽。

按《五代史梁末帝本纪》。不载按《辽史太祖本纪》。“神
册三年。高丽遣使来贡。”